In nomine sanctæ et individue Trinitatis. Notum sit omnibus fidelibus christianis quod Josbertus de Villamauri, frater donni Drogonis, dedit æcclesiæ Vallislucentis, in elemosinam, quicquid juris habebat in nemore Eschegiarum, ita tamen quod cuidam homini suo, Herberto nomine, et filio ejus retinuit usuarium calefaciendi se, et domum suam faciendi, ita quod eam non vendat. Hoc donum laudavit donnus Drogo, frater Josberti et uxor Josberti, Edula; uxor quoque donni Drogonis, nomine Hersendis, et Nicholaus et Godelfridus, filii ejus. Hujus rei testes fuerunt: Obertus, magister leprosorum Duarum-Aquarum; Iterus, canonicus de Villamauri; Theobaldus, canonicus, et Joffridus similiter canonicus; Nocherus, monachus et prior de Sancto-Memmio; Filii quoque donni Odonis, Manasses et Clarembaldus et Holduinus, donni Dudonis filius; Milo, filius domni Tecelini; Galterus de Pentecoste; Garnerius de Fous; Guillelmus de Merlineio, et Ansellus, frater ejus; Galterus Trecasinus, et Everardus Benedictus et Hato, filius Reinaldi Trecasini. Factum est hoc apud Villammaurium, ante domnam Heliam, dominam ejusdem ville, anno ab Incarnatione Domini Mº Cº Lº VIIIº; idus martii. Quod ut hoc ratum et inconcussum omni tempore habeatur, rogatu ejusdem Josberti, impressione sigilli domini Henrici, Trecensis episcopi, signatur atque firmatur, et domini Hugonis, Senonensis archiepiscopi.